Marele actor Florin Piersic își continuă recuperarea la Spitalul Foișor. Reprezentanții unității medicale au anunțat joi, 16 mai, că Piersic a părăsit secția ATI și a fost mutat într-un salon. Mai mult, se poate deplasa și singur pe distanțe scurte, cu ajutorul unui cadru de mers.
„Vă comunicăm faptul că, astăzi, domnul Florin Piersic a fost mutat din secţia ATI într-un salon din Compartimentul Septic al spitalului nostru. Evoluţia pacientului este bună, a început mobilizarea cu cadrul de mers pe distanţe scurte”, se arată într-un comunicat de presă transmis, joi, de Spitalul Foişor şi semnat de managerul interimar, as. univ. dr. Şerban Dragosloveanu.
Florin Piersic, în vârstă de 88 de ani, a fost transferat, joia trecută, la Spitalul „Foişor”, unde i-a fost scoasă proteza de la genunchi, considerată sursa principală a infecţiei grave care a determinat internarea acestuia la Spitalul Militar din Cluj, în urmă cu câteva zile, ulterior, el fiind transferat la Institutul Inimii din Cluj-Napoca, apoi la Institutul „Matei Balş” din Capitală.
„În urma investigaţiilor efectuate la spitalul nostru, având în vedere starea gravă a pacientului Florin Piersic, s-a constituit o echipă compusă din medici ortopezi, ATI, infecționişti şi medic cardiolog şi s-a decis efectuarea intervenţiei chirurgicale în regim de urgenţă. A fost extrasă proteza de genunchi, s-a practicat asanare extinsă şi implantarea unei proteze tip spacer cu caracter temporar, purtătoare de antibiotic. În prezent pacientul se află în secţia ATI, în stare stabilă”, se arăta într-un comunicat de presă transmis de Spitalul Foişor.